দক্ষিণী বায়ুর খামখেয়ালিপনায় তাপমাত্রার ওঠানামা অব্যাহত। তিনদিন আগেই যেখানে মরসুমের উষ্ণতম দিন ছিল, সেখানে পয়লা বৈশাখে তাপমাত্রা ফের স্বাভাবিকের থেকে এক ডিগ্রি কম।
আলিপুর আবহাওয়া দফতর সূত্রের খবর, এদিন সর্বোচ্চ তাপমাত্রা ছিল ৩৫.২ ডিগ্রি সেলসিয়াস। সঙ্গে হাওয়াও ছিল। কিছুদিন আগেই যেভাবে তাপমাত্রা চড়চড় করে বাড়ছিল, তাতে মনে হয়েছিল যে, বৈশাখের শুরুতেই তাপমাত্রা ৪০ ডিগ্রি সেলসিয়াস ছুঁয়ে ফেলবে। কিন্তু ফের তাপমাত্রা স্বাভাবিকের থেকে নীচে নামায় অনেকেই স্বস্তি বোধ করছেন। কিন্তু কতদিন এই স্বস্তি থাকে, তা নিয়ে জল্পনা শুরু হয়েছে আবহবিদ মহলে।
তাপমাত্রার এই ওঠাপড়ার পিছনে আবহবিদদের একাংশ দক্ষিণী বায়ুর খামখেয়ালিপনাকেই দায়ী করেছেন। তাঁদের মতে, দক্ষিণী বায়ু থাকার কারণেই বাতাসে একটা ফুরফুরে মেজাজ টের পাওয়া গিয়েছে এদিন। এক আবহবিদের কথায়, ‘‘কিছুদিন আগে তাপমাত্রা বৃদ্ধি পেয়েছিল। কিন্তু ফের দক্ষিণী বায়ু প্রবেশ করায় গরম এখনও অসহ্য হয়ে ওঠেনি। বেশ ফুরফুরে ব্যাপার রয়েছে।’’ আজ, রবিবারও তাপমাত্রা ৩৫ ডিগ্রির আশপাশে ঘোরাফেরা করবে বলে দফতরের পূর্বাভাস। সেইসঙ্গে আকাশ মেঘলা থাকার সম্ভাবনা।
কয়েকদিন আগে পশ্চিমী বায়ুর প্রভাবে তাপমাত্রা চড়চড় করে বৃদ্ধি পেয়েছিল। কিন্তু তাপমাত্রা বাড়লেও বাতাস এতটাই শুষ্ক ছিল যে, ঘাম হয়নি। তাতে সাময়িক রেহাই মিললেও আবহবিদদের একাংশ জানিয়েছিলেন, ঘাম না হওয়ার কারণ হল আর্দ্রতার শতাংশ তলানিতে গিয়ে ঠেকেছে! ফলে সাময়িক স্বস্তি মিললেও আর্দ্রতার পরিমাণ না বাড়া পর্যন্ত কালবৈশাখীরও সম্ভাবনা নেই। সেই পরিস্থিতির এখনও খুব পরিবর্তন হয়েছে বলে মনে করছেন না আবহবিদেরা। ফলে আগামী দু’দিনে কলকাতায় বৃষ্টির তেমন কোনও সম্ভাবনা দেখছেন না তাঁরা।
এক আবহবিদের কথায়, ‘‘আর্দ্রতা তো এখনও বাড়েনি সেভাবে। সে কারণে খুব একটা অস্বস্তি হচ্ছে না। কিন্তু বাতাসে জলীয় বাষ্পের পরিমাণ না বাড়লে কালবৈশাখী বা ঘূর্ণাবর্ত কোনওটারই সম্ভাবনা নেই।’’